На основу члана 76. Закона о култури („Службени гласник Републике Србије“, бр. 72/09, 13/16, 30/16 - испр. и 6/20), чл. 7. и 8. Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник Републике Србије“, бр. 105/16 и 112/17) и члана 61. став 1. тачка 28. Статута Града Новог Сада („Службени лист Града Новог Сада“, број 11/19), Градоначелник Града Новог Сада, доноси

**Р Е Ш Е Њ Е**

**О ОБРАЗОВАЊУ И ИМЕНОВАЊУ КОМИСИЈЕ ЗА СПРОВОЂЕЊЕ ПОСТУПКА ЈАВНОГ КОНКУРСА ЗА ФИНАНСИРАЊЕ И СУФИНАНСИРАЊЕ ПРОЈЕКАТА У КУЛТУРИ У ОБЛАСТИ НЕМАТЕРИЈАЛНОГ КУЛТУРНОГ НАСЛЕЂА У 2020. ГОДИНИ**

I. Образује се Комисија за спровођење поступка Jавног конкурса за финансирање и суфинансирање пројеката у култури у области нематеријалног културног наслеђа у 2020. години (у даљем тексту: Комисија).

II. Задатак Комисије је да:

- спроведе поступак Jавног конкурса за финансирање и суфинансирање пројеката у култури у области нематеријалног културног наслеђа у 2020. години (у даљем тексту: Јавни конкурс);

- изврши стручну процену пројеката пристиглих на Јавни конкурс, и то да сваки члан Комисије оцени сваки пројекат појединачно на основу вредновања критеријума утврђених Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе, а сходно условима Јавног конкурса;

- за сваки пројекат који разматра сачини писмено образложење у коме ће навести разлоге за прихватање или неприхватање пројекта, и

- сачини образложени предлог о додели средстава за финансирање и суфинансирање пројеката средствима из буџета Града Новог Сада, са износима финансијских средстава за реализацију сваког појединачног пројекта.

III. Комисија има три члана.

Комисија на првој седници бира председника Комисије.

Председник Комисије координира рад Комисије и води седнице.

Комисија доноси и усваја Пословник о раду.

IV. У Комисију се именују:

1. Александра Рајак, директор Установе за културу и образовање Културни центар „Младост“ Футог,

2. Оља Магловски, професор историје, кустос-историчар у Музеју Града Новог Сада, Петроварадин, и

3. Биљана Милорадов, шеф протокола и организатор општих послова у Српском народном позоришту, Нови Сад.

V. Председнику и члановима Комисије, за рад у Комисији припада накнада, и то: председнику у висини од 6.306,00 динара, а члановима у висини од 3.153,00 динара, и то под условом да нису чланови Градског већа Града Новог Сада или запослени у градским управама.

Накнада се исплаћује под условом да је Комисија у току месеца одржала седницу, без обзира на број одржаних седница.

VI. Стручне и административно-техничке послове за потребе Комисије обављаће Градска управа за културу, чије ће одређено лице водити записник о раду Комисије.

VII. Доношењем овог решења престаје да важи Решење о образовању и именовању Комисије за спровођење поступка јавног конкурса за избор пројеката у култури у области нематеријалног културног наслеђа („Службени лист Града Новог Сада“, број 13/18).

VIII. Ово решење објавити у „Службеном листу Града Новог Сада“.

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД НОВИ САД**

**ГРАДОНАЧЕЛНИК ГРАДА НОВОГ САДА ГРАДОНАЧЕЛНИК**

**Број:**

**Датум: *Милош Вучевић***

**НОВИ САД**